Raadslid van George sterf aan hartaanval | Netwerk24
Raadslid van George sterf aan hartaanval
Deur Jackie Kruger 10 Mei 2021 16:39
Michael Daniels (55), ANC-wyksraadslid vir Haarlem naby Uniondale wat Vrydag aan 'n hartaanval dood is, is beskryf as iemand vir wie dit belangrik was om die mense in sy gemeenskap op te hef.
Leon van Wyk, George se burgemeester, sê in 'n verklaring hulle is hartseer om van sy afsterwe te hoor.
Volgens Van Wyk was Daniels sedert Augustus 2016 die raadslid vir wyk 24 in Haarlem.
Michael Daniels (55)
Hy het namens die George-munisipaliteit, die stadsraad en administrasie sy medelye teenoor Daniels se familie uitgespreek.
Major Sokopo, ANC-streeksekretaris van die Victor Molosi-streek (Suid-Kaap), het by navraag gesê Daniels se dood is 'n groot slag vir die party en gemeenskap.
Volgens die inwoners was Daniels voor sy toetrede tot die politiek 'n adjudant-offisier in die polisie. Hy het uit die polisiediens bedank toe hy in Augustus 2016 die wyk vir die ANC gewen het. Hy was glo nooit bang om moeilike vrae te vra nie en sy dood laat 'n groot leemte.